**Predkladacia správa**

Návrh zákona, ktorým sa mení a dopĺňa zákon Slovenskej národnej rady   
č. 51/1988 Zb. o banskej činnosti, výbušninách a o štátnej banskej správe v znení neskorších predpisov sa predkladá na základe bodu B.36 uznesenia vlády SR č. 51 zo 6. februára 2019   
k návrhu opatrení na zlepšenie podnikateľského prostredia III.

Materiál bol vypracovaný na základe opatrení na zlepšenie podnikateľského prostredia   
pri vykonávaní banskej činnosti a činnosti vykonávanej banským spôsobom z hľadiska racionálneho využívania ložísk nerastov. Návrhom sa upravujú a dopĺňajú ustanovenia, ktoré pomôžu eliminovať neprimeranú záťaž na podnikateľské prostredie s cieľom znížiť regulačnú záťaž na podnikateľov.

Cieľom návrhu zákona je umožniť podanie prihlášky na skúšky o odbornej spôsobilosti aj samotným uchádzačom o kvalifikáciu na overovanie odbornej spôsobilosti pracovníkov pri banskej činnosti a činnosti vykonávanej banským spôsobom, odstrániť povinnosť obvodných banských úradov zrušiť banské oprávnenie subjektu a zakázať mu obdobnú činnosť na ďalšie tri roky v prípade, ak subjekt nevykonáva činnosť tri roky od vydania banského oprávnenia.

Návrh zákona nemá vplyv na rozpočet verejnej správy, má pozitívny vplyv na podnikateľské prostredie, nemá sociálne vplyvy, vplyvy na životné prostredie, informatizáciu spoločnosti, služby verejnej správy pre občana ani na manželstvo, rodičovstvo a rodinu.

Návrh zákona nebude predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, s ústavnými zákonmi   
a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

Materiál bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania.

Návrh zákona sa na rokovanie predkladá bez rozporov.

Účinnosť zákona sa navrhuje od 1. januára 2020.